Fra 17. august kan du forhåndsstemme mens du venter på bybanen på Danmarks plass. Valgorganisasjonen i Bergen kommune har nemlig bestemt seg for å utvide antall steder man kan forhåndsstemme til høstens kommune- og fylkestingsvalg.

2000 stemte på IKEA

– Trenden er at flere og flere forhåndstemmer, både ved stortingsvalg og kommunevalg. Ved forrige stortingsvalg var det 40 prosent av velgerne som avga sin stemme før valgdagen. Det vil si nesten 70.000 velgere, sier Arild Stokke fra valgorganisasjonen i Bergen kommune.

– Flertallet holder fremdeles fast på tradisjonen om å stemme på valgdagen 14. september, men vi ser at folk ønsker fleksibilitet og liker at valglokalene er mer tilgjengelige.

I 2013 fikk kommunen hard kritikk fra valgforsker Frank Aarebrot fordi man kunne forhåndsstemme på IKEA.

– Et stemmelokale er et tempel for demokratiet. Et valg skal ikke foregå hos en kjøpmann. Dette er en avskyelighet, sa Aarebrot til NRK.

Over 2000 valgte å stemme på IKEA den gangen. Kommunen fortsetter med forhåndstemming på IKEA også i år.

– Vi må få tak i folk der de er. Derfor tror vi en brakke ved bybanestoppet ved Danmarks plass er en god idé. Det er ikke så mange plasser du kan forhåndsstemme i Årstad bydel. På bybanestoppet når vi mange, både unge og gamle, sier Stokke.

Flere kjøpesentre

Nytt av året er at man også kan forhåndsstemme på Sletten senter, Laksevåg senter, Høgskolen i Bergen.

– Jeg tror bergenserne er fornøyde med at de har mulighet til å stemme over en så lang periode.

– Man kan faktisk stemme fra 1. juli og helt frem til valgdagen.

Foreløpig er det bare på rådhuset i Bergen man kan forhåndsstemme. Her åpnet stemmelokalet 1. juli.

Foreløpig er det bare 23 personer som har stemt ved årets kommune- og fylkestingsvalg.

Ved stortingsvalget i 2013 var det 913 personer som stemte før den ordinære forhåndstemmingen 10. august.

– Jeg har studert fire år i USA, men har avgitt min forhåndsstemme i Bergen både i 2011 og i 2013. I høst reiser jeg til London for å studere videre. Derfor er det veldig greit at jeg kan stemme allerede nå, sier Ingvild Rønningen (22).

Mandag valgte Rønningen å stemme på rådhuset.

– Eneste minuset er at man ikke kan gi personstemmer når man stemme så tidlig. Ellers synes jeg det er en super ordning.